**NÁRODNÁ RADA SLOVENSKEJ REPUBLIKY**

**IX. volebné obdobie**

**83**

**NÁVRH VLÁDY**

**na skrátené legislatívne konanie o vládnom návrhu zákona o pomoci pri splácaní úveru na bývanie a o zmene a doplnení niektorých zákonov**

Vláda Slovenskej republiky predkladá návrh na skrátené legislatívne konanie o vládnom návrhu zákona o pomoci pri splácaní úveru na bývanie a o zmene a doplnení niektorých zákonov.

V súvislosti s nárastom úrokových sadzieb pri úveroch na bývanie sa zvyšuje finančné zaťaženie u domácností, ktoré majú uzatvorenú zmluvu o úvere na bývanie a v dôsledku tzv. refixácie úveru sa ich mesačná splátka zvyšuje. Vzhľadom na to, že v poslednom období došlo k výraznému zvýšeniu úrokových sadzieb, môže nastať situácia, že dotknuté domácnosti nebudú schopné riadne uhrádzať splátky úveru na bývanie. Tieto domácnosti by v snahe udržať si bývanie museli značne znižovať ostatné výdavky na zakladené životné potreby ako sú napr. výdavky na stravovanie, ošatenie, kúpu liekov a zdravotníckych pomôcok alebo vzdelávanie nezaopatrených detí. Viaceré domácnosti by mali pravdepodobne problém so zabezpečením dôstojnej životnej úrovne, resp. by v dôsledku platobnej neschopnosti prišli o nehnuteľnosť zaťaženú úverom na bývanie, vzhľadom k čomu by bolo nevyhnutné prijať opatrenia zabezpečujúce pomoc týmto domácnostiam zo strany štátu. Na základe uvedených skutočností navrhuje vláda Slovenskej republiky poskytovať ohrozeným domácnostiam finančný príspevok, ktorým sa čiastočne pokryjú zvýšené výdavky predmetných domácností a zamedzí sa tak ohrozeniu práva na takú pomoc, ktorá je nevyhnutná na zabezpečenie základných životných podmienok a vzniku značných hospodárskych škôd, ktoré by mohli vzniknúť v prípade neriešenia vzniknutej situácie.

Návrhom sa tiež posilňuje základné právo na primerané bývanie podľa č. 31 Európskej sociálnej charty pre osoby v nepriaznivej finančnej situácii.

Zákon sa navrhuje prerokovať v Národnej rady Slovenskej republiky v skrátenom legislatívnom konaní, nakoľko bez rýchleho zavedenia navrhovaných opatrení by sa znižovali reálne peňažné zdroje obyvateľstva a vznikli by značné nepriaznivé dopady na schopnosť osôb, ktoré sa nie z vlastnej viny dostali do nepriaznivej finančnej situácie, zabezpečiť si dôstojné životné podmienky.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky z dôvodu, že môže dôjsť k ohrozeniu základných ľudských práv a slobôd a štátu hrozia značné hospodárske škody, aby sa uzniesla na skrátenom legislatívnom konaní o vládnom návrhu zákona o pomoci pri splácaní úveru na bývanie a o zmene a doplnení niektorých zákonov.

Bratislava 29. novembra 2023

**Robert Fico, v. r.**

predseda vlády

Slovenskej republiky

**Erik Tomáš, v. r.**

minister práce, sociálnych vecí a rodiny

Slovenskej republiky